**Vodilo za razmislek in oblikovanje izjave o poslanstvu izobraževalne organizacije**

V razpravi o poslanstvu organizacije si lahko pomagamo z nekaterimi poglavitnimi opomniki in vprašanji:

* S čim se ukvarja naša organizacija? Kaj počne? Katere in kakšne so njene temeljne dejavnosti?
* Komu je namenjen naš trud?
* Kdo so uporabniki naše organizacije?
* Kaj dajemo našim uporabnikom? Kaj pridobijo zaradi našega dela in naše organizacije? Kakšno dodatno vrednost jim ponujamo?
* Kaj dajemo našim zaposlenim? Kako jim organizacija pomaga pri učenju, razvoju in rasti – osebno in strokovno?
* Kaj naša organizacija prispeva družbi v celoti?
* V čem je naša organizacija še posebno dobra oziroma uspešna? Kaj delamo najbolje?
* Kdo so naši poglavitni tekmeci, kdo so podobne in sorodne organizacije? Če se primerjamo z njimi, kakšen položaj zasedamo? Smo pred njimi? Zaostajamo za njimi?
* Zaradi česa sta naše delo in naša organizacija enkratna? Kaj jo ločuje od drugih podobnih organizacij?

Včasih si je smiselno zastaviti še druga vprašanja, ki pomagajo razmišljanje ponesti prek najočitnejših in najbolj površinskih prepričanj:

* Kaj bi počela naša organizacija, če bi se položaj nenadoma spremenil: če bi na primer ostali brez 30 odstotkov denarja, če bi se zmanjšal vpis udeležencev, če bi se znižale plače? Ali bi kljub temu še vedno počeli isto, kar počnemo zdaj?
* Kaj bi lahko počeli poleg tega, kar počnemo zdaj, da bi bili zaposleni bolj zadovoljni z delom?
* Kaj bi lahko počeli poleg tega, kar počnemo zdaj, da bi bili uporabniki bolj zadovoljni z organizacijo, njenimi zaposlenimi in njenim/njihovim delom?
* Česa ne počnemo, pa bi verjetno morali početi?
* Kaj počnemo drugače, kot bi si želeli ali bi morali početi, ali celo drugače, kot govorimo, da počnemo?